- Rom
- ←
- 14
- →

14
Sombe wal pakan tito zaala toro be timbeeze pa Krisi, na toyo kwondo pizin pepe, mi itiŋan taparzooro pa pepe
1 Tomtom ta sombe urlaŋana kini imbol som, mi leleene be igaaba yom pa suŋŋana, na koyok pini mi kakami men tau. Kokena koyo kwoyom pini pa mbulu mi ŋgar kini pakan ta ipa ndel pa niom tiom na.✡ Ro 15:1; 1Kor 8:9+, 9:22 2 Kembei ta tomtom pakan, zin tiurla kembei koroŋ ta boozomen ki kanŋana makiŋ. Mi tomtom pakan na, urlaŋana kizin imbol som, tana tiur ŋgalseki pa buzur ta boozomen be tikan pepe, mi tikanan kini mi zeere men. Pa timoto. Kokena tikan, to tiŋgeeze pa Anutu mataana som.✡ Un 1:29, 9:3 3 Tana tomtom ta so ikanan koroŋ ta boozomen, na mataana repiili waene toro ta iurur ŋgalseki pa koroŋ pakan na pepe. Mi tomtom ta so iurur ŋgalseki pa koroŋ pakan mi ikanan som, na ni ta kembena. Ire waene toro ta ikanan koroŋ ta boozomen na kembei tomtom sananŋana pepe. Pa waene toro tana, ni tomini Anutu ikami ma iwe lene kek.✡ Kol 2:16 4 Mi nu asiŋ ta sombe tiiri Merere mbesooŋo kini pa mbulu kini? Sombe Merere leleene ambai pini, som leleene ambai pini som, ina koroŋ ki Merere. Mi ni ko leleene ambai pini. Pa ni irao be ipomboli ma imender mbolŋana.✡ Mt 7:1; Yems 4:11+
5 Tomtom pakan tire kembei aigule pakan na potomŋan. Tipa ndel pa aigule pakan. Mi tomtom pakan na, tire kembei aigule ta boozomen, ina raraate men pa Anutu mataana. Ina ambai. Tamen tomtom ta boozomen bela tiurla kat kembei mbulu ta titoto i, ina indeeŋe pa Anutu ŋgar kini, to ambai.✡ Ga 4:10; Kol 2:16+ 6 Zin tomtom ta tipotom pa aigule pakan na, tikamam pa Merere. Mi zin ta tikanan buzur na, tikamam pa Merere, mi lelen ambai pini mi tipakurkuri pa. Mi zin tau tiurur ŋgalseki pa koroŋ pakan mi tikanan som na, zin tomini tikamam mbulu tana pa Merere, mi lelen ambai pini, mi tipakurkuri.✡ 1Kor 10:30+; 1Tim 4:3+ 7 Pa iti tombot su toono ti be tembeeze pa itundu men som. Mi kanda mete ta kembena. Itundu tomborro som.✡ 2Kor 5:15; Ga 2:20; 1Pe 4:2 8 Tana sombe tombot, na tombot be tembeeze pa Merere, mibe tapakur ni zaana. Mi sombe temeete, na tombotmbot men la ni namaana. Tana iti sombe tombot, som temeete, na iti koroŋ kini men tau.✡ Lu 20:38; Pil 1:20; 1Tes 5:10 9 Pa Krisi, ni imeete mi imaŋga mataana yaryaara mini bekena iwe biibi pizin wal ta boozomen. Zin meeteŋan, mi zin tau matan iyaryaara na tomini.✡ Ŋgo 10:36; 2Kor 5:15 10 Mi nu so tomtom i, ta su mi sombe tiiri zin toŋmatiziŋ ku ta ki Krisi i pa mbulu kizin? Mi motom repiili zin paso? Pa iti ta boozomen ko tamap ma temender su Anutu kereene uunu be itiiri iti mi iur kadoono piti.✡ Mt 25:31+; Ŋgo 17:31; 2Kor 5:10 11 Ka sua imbot pataaŋa kek ta kembei:
Nio Merere ta aŋbotmbot ma alok. Mi aŋur sua mbolŋana ta kembei:
Tomtom ta boozomen kola timap ma tilek kumbun pio,
mi tiso: “Ŋonoono kat. Anutu, nu ta biibi.”✡ Yesa 45:23; Pil 2:10+
12 Tana iti ta boozomen, itundu tataŋa ko temender la Anutu kereene uunu ma toso sua kiti be ni ileŋ mi itiiri.✡ Mt 12:36; 2Kor 5:10; 1Pe 4:5
Takam ŋgar pa waende bizin. Kokena takam zin ma titop
13 Iŋgi kembei tabe aŋso piom. Iti tapartiiri iti pa mbulu kiti mi taparrepiili iti mini pepe. Mi ŋgar kiti imbol be takam mbulu sa tabe ipasaana Krisi wal kini lelen pepe. Kokena takam zin ma titop pa urlaŋana kizin.✡ Mt 18:6+; 1Kor 8:9, 10:32; 2Kor 6:3; Pil 1:10 14 Pa Merere Yesu ikam yo ma aŋute kat ta kembei: Koroŋ boozomen ta takanan na, sa sananŋana pa Anutu mataana som. Tamen sombe tomtom sa ikam ŋgar pa koroŋ sa ma iso koroŋ tana iŋgeeze pa Anutu mataana som, na ire i. Pa sombe ikan koroŋ tana, na ikam sanaana.✡ Mk 7:14+; Ŋgo 10:15; 1Kor 8:7+; 1Tim 4:4+; Tit 1:15 15 Mi nu ta so urlaŋana ku imbol na tomini. Re u. Kokena kan koroŋ sa ma pasaana toŋmatiziŋ ku ta ki Krisi i ŋgar kini, to nu to mbulu ki lelende par piti mini som. Pa toŋmatiziŋ ku tana, ni, Krisi imeete pini. Ko nu su mini mi kan sorok su kereene uunu be pasaana urlaŋana kini?✡ 1Kor 8:11+ 16 Tana niom sombe kikilaala kek kembei koroŋ ta boozomen ambai pa kanŋana, ina ambai. Mi kere yom. Kokena ŋgar tiom tana iwe uunu pizin tomtom be tiyyo kwon piom.✡ Tit 2:5 17 Pa sombe tombot la peeze ki Anutu, inako takam ŋgar biibi pa koroŋ pareiŋan tabe takanan mi tiwinin i na som. Ko tombot la peeze ki Bubuŋana Potomŋana, mi takamam mbulu ndeeŋeŋana, mi itiŋan taparlup ti ma tewe tamen, mi lelende ndabok.✡ Lu 17:20; Ro 5:1; Ga 5:22+ 18 Tomtom ta so imbeeze pa Anutu pa zaala ta kembei, nako Anutu leleene ambai pini. Mi mbulu kini ko ambai pa tomtom matan.✡ 2Kor 8:21
19 Tana iti bela takam kinkiini pa koroŋ boozomen tabe ilup ti ma tewe tamen, mibe taparpombol ti.✡ Ro 15:2; 1Kor 14:12; Ibr 12:14 20 Kokena kini iwe uunu piom ma kapasaana Merere uraata kini. Ŋonoono, kini ta boozomen iŋgeeze pa Anutu mataana. Tamen sombe tomtom sa ikan koroŋ sa, mi ikam ma waene toro itop pa urlaŋana kini, na ni ikam sanaana.✡ Ro 14:14+; 1Kor 8:9,13; Tit 1:15 21 Tana nu sombe kan buzur sa, som win yok baen sa, som kam mbulu toro sa, mi mbulu ku tana ikam toŋmatiziŋ ku ta ki Krisi i ma itop, na mbulu ku tana indeeŋe som. Tana ambai be kam pepe.
22 Tana koroŋ boozomen ta kembei, sombe nu urla kembei koroŋ ambaiŋana, som sananŋana, ina ambai. Mi ŋgar ku tana, ina koroŋ ki itum mi Anutu. Tomtom ta sombe mbulu kini ambai pa Anutu mataana mi iyamaana kembei ikam ŋoobo som, nako menmeeni pa kampeŋana tana.✡ 1Yo 3:21 23 Tamen tomtom ta sombe leleene iwe ru pa koroŋ sa, mi ikan sorok, na ikam ŋoobo. Paso mbulu ta ni ikam, ina imar pa urlaŋana kini som. Mi mbulu boozomen ta urlaŋana ipiyooto som, ina sanaana.

- Rom
- ←
- 14
- →

✡14:1: Ro 15:1; 1Kor 8:9+, 9:22

✡14:2: Un 1:29, 9:3

✡14:3: Kol 2:16

✡14:4: Mt 7:1; Yems 4:11+

✡14:5: Ga 4:10; Kol 2:16+

✡14:6: 1Kor 10:30+; 1Tim 4:3+

✡14:7: 2Kor 5:15; Ga 2:20; 1Pe 4:2

✡14:8: Lu 20:38; Pil 1:20; 1Tes 5:10

✡14:9: Ŋgo 10:36; 2Kor 5:15

✡14:10: Mt 25:31+; Ŋgo 17:31; 2Kor 5:10

✡14:11: Yesa 45:23; Pil 2:10+

✡14:12: Mt 12:36; 2Kor 5:10; 1Pe 4:5

✡14:13: Mt 18:6+; 1Kor 8:9, 10:32; 2Kor 6:3; Pil 1:10

✡14:14: Mk 7:14+; Ŋgo 10:15; 1Kor 8:7+; 1Tim 4:4+; Tit 1:15

✡14:15: 1Kor 8:11+

✡14:16: Tit 2:5

✡14:17: Lu 17:20; Ro 5:1; Ga 5:22+

✡14:18: 2Kor 8:21

✡14:19: Ro 15:2; 1Kor 14:12; Ibr 12:14

✡14:20: Ro 14:14+; 1Kor 8:9,13; Tit 1:15

✡14:22: 1Yo 3:21

© 1996 The Bible Society of Papua New Guinea