- Sua Tutŋana
- ←
- 9
- →

9
Sua tooroŋana pa bobi ki ŋgar ambaiŋana
1 Ŋgar ambaiŋana, ni ipo le ruumu kek,
mi isap nasil lamata mi ru ta mosŋan na, mi ipamender zin ma tiliu ruumu kini bekena ipeŋgeeze ruumu.✡ Ep 2:20-22
2 Mi iurpe buzur mi yok baen ambaiŋana,
mi iur se mbalia, mi iparaŋraŋ bekena tomtom tikan mi tiwin.
3 Mi iŋgo zin mbesooŋo moori kini ma tisala lele mbukuunu ta igarau kar na,
bekena tiboboobo la pizin tomtom be timar pa kini kanŋana.✡ Mt 22:1-11
4 Mi zin wal ta ŋgar kizin ipet zen na, ni izzo pizin ta kembei:
“Ai, niom wal ta leyom ŋgar biibi som na, niom ta boozomen kamar ruumu tio.
5 Pa kini mi yok baen, ta aŋurpe ma imap kek.
Kamar ma kakan mi kiwin.✡ Yo 6:27, 7:37-38
6 Kezem mbulu tiom kankaanaŋana ma imborene. Naso kombot ambai.
Koto zaala ki ŋgar ambaiŋana.”
7 Zin wal ta tipakurkur zitun mi tirepilpiili ŋgar ambaiŋana na, sombe tomtom sa itoombo be ipazal zin, nako tipiri sua sananŋana pini.
Mi sombe tayaamba zin wal sananŋan, nako tipekel sua sananŋana kat piti ma kanda miaŋ!✡ Tut 23:9; Mt 7:6; 1Pe 4:4
8 Tana zin wal ta tipakurkur zitun mi tirepilpiili ŋgar ambaiŋana na, toombo be pazal zin pepe. Kokena tiur koi pu.
Mi tomtom ta le ŋgar ambaiŋana, to pazali. Pa ni ko leleene ambai pa sua ku pazalŋana mi iur leleene pu.✡ Mbo 141:5; Tut 10:8, 28:23
9 Zin wal ta len ŋgar ambaiŋana na, sombe so zin pa sua ambaiŋana, nako tikam len ŋgar pakan ma isala ki.
Mi tomtom ndeeŋeŋana ta kembena. Sombe paute i, nako iseeŋge ŋgar kini.✡ Tut 18:15; Mt 13:12
10 Mbulu tau tomototo Yooba mi teleŋleŋ la kalŋaana, ina ŋgar ambaiŋana uunu ŋonoono.
Pa sombe tuute kat Anutu ta potomŋana i, inako tarao be tikilaala kat ŋgar iŋgoi ta ambai ma ilip.✡ Mbo 111:10; Tut 2:4-5
11 Ŋgar ambaiŋana ko iseeŋge swom ma molo.
Ko ikam ma kom ndaama boozo, mana meete.✡ Tut 3:16
12 Tana nu sombe to ŋgar ambaiŋana, nako iuulu u ma biibi.
Mi sombe pakurkur itum mi zorzooro, na kozo re u. Pa mbulu ku tana ko ipasaanu.
Sua tooroŋana pa bobi ki ŋgar kankaanaŋana
13 Ŋgar kankaanaŋana, ina kembei moori ta le ŋgar somŋana, mi irao iyaraama itunu som, mi kalŋaana izalla sorok.
14 Ikewe piti som. Imbutultul su ruumu kini kwoono bekena iboboobo la pizin tomtom be tila kini.
Mi ilala mbalia kini ta imbotmbot sala lele mbukuunu ta igarau kar na tomini be iboboobo zin tomtom.
15 Zin wal ta matan iŋgalŋgal zaala ambaiŋana be titoto na, ni iboboobo la pizin bekena iyaaru zin ma tizem zaala ambaiŋana.
16 Mi zin wal ta ŋgar kizin ipet zen na, ni izzo pizin ta kembei:
“Ai, niom wal ta leyom ŋgar biibi som na, niom ta boozomen kamar ruumu tio.
17 Pa yok ta so takam kuumbu pa i, ina inamut kat.
Mi kini ta so tekewe mi takanan, ina ikamam ŋgurende.”✡ Tut 20:17
18 Tamen zin wal ta tileŋ la kalŋaana ma tila kini na, tikilaala som.
Zin wal ta so tiwe leembe kini, na kaimer ko timetmeete ma tisula len naala.

- Sua Tutŋana
- ←
- 9
- →

✡9:1: Ep 2:20-22

✡9:3: Mt 22:1-11

✡9:5: Yo 6:27, 7:37-38

✡9:7: Tut 23:9; Mt 7:6; 1Pe 4:4

✡9:8: Mbo 141:5; Tut 10:8, 28:23

✡9:9: Tut 18:15; Mt 13:12

✡9:10: Mbo 111:10; Tut 2:4-5

✡9:11: Tut 3:16

✡9:17: Tut 20:17

© 1996 The Bible Society of Papua New Guinea