- Yoan
- ←
- 14
- →

14
Yesu ta iwe zaala pizin tomtom be tila ki Tamaana
1 To Yesu iso pizin naŋgaŋ kini ma iso: “Niom kopoyom rru pepe. Niom kuurla ki Anutu. Kuurla tio tomini. ✡ Mt 6:25; Yo 14:27; Pil 4:6+; 1Pe 5:7 2-3 Tamaŋ ruumu kini na, leleene boozomen. Kozobe leleene boozo som, so aŋso yom ta kembena som. Iŋgi be aŋla mi aŋurpe zaala piom. Naso karao be kala pa muriyom tana. Mi sombe aŋla mi aŋurpe zaala tana piom, na niom kuute: Nio ko aŋmiili ma aŋmar mini, mi aŋkam yom ma itiŋan tala lele tio, bekena kombot raama yo. ✡ Yo 12:26; 2Kor 5:1+; Ibr 11:16; 1Tes 4:16+ 4 Mi lele tabe aŋla pa i, ina niom kuute ka zaala kek.”
5 To Tomas iso pini ma isombe: “Merere, niam ti amkankaana pa lele tabe la pa i. Ko amute ka zaala be parei?” ✡ Yo 11:16, 20:24+ 6 Mi Yesu ipekel kwoono ma iso: “Wai Tomas, nio ituŋ ta zaala, mi sua ŋonoono, mi mbotŋana mata yaryaaraŋana katuunu. Zaala tamen ŋonoono ta nio i. Toro sa imbot be tomtom tito ma tila ki Tamaŋ na som. ✡ Yo 10:9, 11:25; Ep 2:18; Ibr 10:19+ 7 Niom sombe kuute yo, nako kuute Tamaŋ tomini. Tana indeeŋe ta tiŋgi mi ila na, niom ko kuute i. Paso, kere kati kek.” ✡ Yo 8:19
8 To Pilip iso pini: “Merere, Tomom tana, so i piam mi amre i, tona irao.”
9 Mi Yesu ipekel kwoono ma iso: “Wai Pilip, itiŋan tembel mbotŋana kek. Mi nu kilaala yo zen? Tomtom ta so ire yo, na ni ire Tamaŋ tau. Parei ta nu wi yo mini ta kembena? ✡ Yo 12:45; 2Kor 4:4; Kol 1:15; Ibr 1:3 10 Sua ta aŋso nio niamru Tamaŋ amparlup yam ma amwe tamen na, nu urla som? Sua ta aŋzzo piom i, na aŋzzo pa ituŋ ŋgar tio som. Ina imar pa Tamaŋ ta imbot la leleŋ mi ipiyotyooto uraata kini i. ✡ Yo 7:16+ 11 Tana sua ta aŋsombe nio niamru Tamaŋ amparlup yam ma amwe tamen na, niom irao kuurla. Mi sombe sua tio ikam yom ma kuurla som, na motoyom ise ki uraata ta aŋkamam na mi kakam ŋgar pa. ✡ Yo 5:36, 10:38
12 “Nio aŋso kat piom: Tomtom ta sombe iurla tio, inako ikam uraata kembei ta nio aŋkamam. Som. Uraata kini ko ilip pa uraata tio. * Indeeŋe Krisi imbot su toono na, ni ikam uraata pa lele kizin Israel men. Mi isala pa saamba, to iŋgo Bubuŋana ma isu. Tana koozi Bubuŋana imbotmbot pa lele ta boozomen mi ikamam uraata pizin karkari ta boozomen. Mi indeeŋe Krisi ikamam uraata isu toono na, tomtom tikilaala kat uraata kini uunu som. Mi koozi na, uraata kini uunu imbot kat mat. Ina uunu ru ta Yesu iso uraata kizin urlaŋana kan ko ilip pa ni kini. Paso, nio iŋgi be aŋzem toono mi aŋla ki Tamaŋ mini. ✡ Mk 16:16+; Lu 10:17; Ŋgo 2:43, 5:12 13 Mi koroŋ boozomen ta niom kosombe kiwi pa nio zoŋ, inako aŋkam piom. † Sua ti ka uunu ta kembei: Sombe tiwi pa koroŋ ta irao Krisi leleene mi ŋgar kini, nako ni ndomoono pa mi Anutu ikam piti. Naso Lutuunu ikam Tamaana zaana ma iwe biibi. ✡ Mt 7:7; Yo 15:7; Yems 1:5+; 1Yo 3:22, 5:14 14 Tana koroŋ ta so kiwi pa nio zoŋ, na nio ko aŋkam piom.
Yesu iso ni ko iŋgo Bubuŋana Potomŋana ma isu
15 “Niom sombe leleyom pio, na motoyom ŋgal tutu tio mi koto. ✡ Yo 15:10+; 1Yo 2:3+, 5:3 16-17 Mi nio ko aŋwi Tamaŋ be ikam Ulaaŋa toro ma isu be ipombol yom. Ulaaŋa tana na, Bubuŋana. Ni izzwe sua ŋonoono men. Mi ni ko imbotmbot raama yom ma alok. Tomtom toono kan, zin tirao be tikami som. Pa tire i som, mi tikilaali som. Mi niom na, kuute i. Pa ni imbotmbot raama yom, mi kaimer ko izeebe yom. ✡ Yo 15:26, 16:7,13+; 1Kor 2:14
18 “Tana nio sombe aŋla, nako aŋzem yom ma kombot sorok kembei ta zin moondo i na som. Nio ko aŋmar tiom mini. ✡ Mt 28:20; Ŋgo 2:4 19 Molo som to tomtom toono kan ko tire yo mini som. Mi niom, nako kere yo. Paso, nio kola aŋmaŋga ma motoŋ iyaryaara mini. Tana niom tomini ko kakam mbotŋana popoŋana. 20 Mazwaana tana na, ŋgar tiom ko ipet mi kikilaala kat kembei: Nio aŋbot raama Tamaŋ, mi niom kombot raama yo, mi nio aŋbot raama yom. Iti ta boozomen taparlup ti ma tewe tamen. ✡ Yo 17:21
21 “Tomtom ta sombe mataana iŋgalŋgal tutu tio mi itoto, ina ni ta iur leleene pio. Tomtom ta kembena na, Tamaŋ ko leleene pini. Mi nio tomini ko leleŋ pini, mi aŋswe ituŋ pini.” ✡ 1Yo 2:5, 5:3
22 Yesu iso ta kembei, to Yudas iso pini ma isombe: “Merere, parei ta nu sombe swe itum piam men, mi iwal biibi na som?” Yudas tana, ni Yudas Iskariot som. Ni Yudas toro. ✡ Ŋgo 10:41+
23 Mi Yesu ipekel kwoono ma iso: “Tomtom ta sombe iur leleene pio, inako mataana iŋgalŋgal sua tio mi itoto. Tomtom ta kembena, Tamaŋ ko iur leleene pini, mi ni ko iwe niamru Tamaŋ muriyam be ambot lela. ✡ 1Kor 3:16, 6:19; 2Kor 6:16; Tur 3:20 24 Tamen tomtom ta sombe iur leleene pio som, inako ito sua tio som. Sua ta keleŋleŋ i, ina nio ituŋ sua tio som. Ina imar pa Tamaŋ ta iŋgo yo ma aŋmar i.
25 “Kere. Iŋgi itiŋan tombotmbot, mi aŋso yom pa sua taiŋgi. 26 Tamen molo som to aŋzem yom. Tana Tamaŋ ko iŋgo Ulaaŋa toro ma isu be ikam ruŋguŋ, mi ipombol yom. Ina Bubuŋana Potomŋana. Mi ni ko ipaute yom pa koroŋ ta munŋaana men, mi ipei ŋgar tiom pa sua boozomen ta aŋkam piom na, bekena motoyom kiskis. ✡ Lu 24:49; Yo 15:26, 16:13; 1Yo 2:20,27
27 “Nio iŋgi be aŋzem yom i. Tana aŋsombe aŋkam ma leleyom ambai. Mi nio sombe aŋkam ma leleyom ambai, nako aŋkam kat. Pa nio aŋkamam kembei ta wal toono kan som. Tana kopoyom rru pepe, mi komoto pepe. ✡ Yo 16:33; Ro 5:1; Pil 4:7; Kol 3:15 28 Nio aŋso piom kek ta kembei: Nio ko aŋzem yom. Tamen ko aŋmiili ma aŋmar tiom mini. Mi niom sombe leleyom pio, so menmeen yom pa pai tio ta iŋgi be aŋmiili mi aŋla ki Tamaŋ mini i. Pa Tamaŋ, ni ilip pio. ✡ Mt 16:27; Yo 14:2+ 29 Tana koroŋ ta boozomen taiŋgi, iŋgi aŋsotaara yom pa pataaŋa. Beso kaimer ma iur ŋonoono, tona ipei ŋgar tiom mi kuurla kat. 30 Iŋgi be aŋposop sua tio. Pa Tomtom Sanaana tau ikamam peeze pa toono ti, ni iwwa ma imar igarrau kek. Ni mburaana irao be ilip pio na som. ✡ Mk 3:23+; Yo 12:31; Ep 2:2 31 Tamen zin tomtom toono kan bela tiute ta kembei: Nio aŋur leleŋ pa Tamaŋ, mi aŋtoto kat kalŋaana pa uraata ta ni iur mar nomoŋ na. Tana kamaŋga. Tezem lele taiŋgi mi tala. ✡ Yo 8:29, 10:18; Pil 2:8; Ibr 5:8

- Yoan
- ←
- 14
- →

✡14:1: Mt 6:25; Yo 14:27; Pil 4:6+; 1Pe 5:7

✡14:2-3: Yo 12:26; 2Kor 5:1+; Ibr 11:16; 1Tes 4:16+

✡14:5: Yo 11:16, 20:24+

✡14:6: Yo 10:9, 11:25; Ep 2:18; Ibr 10:19+

✡14:7: Yo 8:19

✡14:9: Yo 12:45; 2Kor 4:4; Kol 1:15; Ibr 1:3

✡14:10: Yo 7:16+

✡14:11: Yo 5:36, 10:38

*14:12: Indeeŋe Krisi imbot su toono na, ni ikam uraata pa lele kizin Israel men. Mi isala pa saamba, to iŋgo Bubuŋana ma isu. Tana koozi Bubuŋana imbotmbot pa lele ta boozomen mi ikamam uraata pizin karkari ta boozomen. Mi indeeŋe Krisi ikamam uraata isu toono na, tomtom tikilaala kat uraata kini uunu som. Mi koozi na, uraata kini uunu imbot kat mat. Ina uunu ru ta Yesu iso uraata kizin urlaŋana kan ko ilip pa ni kini.

✡14:12: Mk 16:16+; Lu 10:17; Ŋgo 2:43, 5:12

†14:13: Sua ti ka uunu ta kembei: Sombe tiwi pa koroŋ ta irao Krisi leleene mi ŋgar kini, nako ni ndomoono pa mi Anutu ikam piti.

✡14:13: Mt 7:7; Yo 15:7; Yems 1:5+; 1Yo 3:22, 5:14

✡14:15: Yo 15:10+; 1Yo 2:3+, 5:3

✡14:16-17: Yo 15:26, 16:7,13+; 1Kor 2:14

✡14:18: Mt 28:20; Ŋgo 2:4

✡14:20: Yo 17:21

✡14:21: 1Yo 2:5, 5:3

✡14:22: Ŋgo 10:41+

✡14:23: 1Kor 3:16, 6:19; 2Kor 6:16; Tur 3:20

✡14:26: Lu 24:49; Yo 15:26, 16:13; 1Yo 2:20,27

✡14:27: Yo 16:33; Ro 5:1; Pil 4:7; Kol 3:15

✡14:28: Mt 16:27; Yo 14:2+

✡14:30: Mk 3:23+; Yo 12:31; Ep 2:2

✡14:31: Yo 8:29, 10:18; Pil 2:8; Ibr 5:8

© 1996 The Bible Society of Papua New Guinea