- Galesia
- ←
- 5
- →

5
Sombe tapase pa tutu, nako teyembut itundu pa Krisi
1 Tana iti tewe mbesooŋo mini som. Pa Krisi itatke iti pa pataŋana ki tutu kek. Tana kemender mbolŋana. Kokena kezem wal pakan mi tikam yom ma kewe mbesooŋo mini. ✡ Yo 8:32,36; Ro 6:18, 7:6; Ga 2:4, 5:13; 1Pe 2:16
2 Keleŋ. Nio Paulus aŋso kat yom ta kembei: Sombe keleŋ la wal tana kalŋan pa reeteŋana, na uraata ki Krisi ko irao iuulu yom som. ✡ Ŋgo 15:10,11 3 Nio aŋso mini. Tomtom sa, sombe leleene be ito zaala ki reeteŋana mi tutu, na ni bela ito kat tutu ma imap, tona imbot ambai pa Anutu mataana. ✡ Ro 2:25, 4:4; Ga 3:10 4 Tana kere yom. Pa tomtom ta so ipase pa tutu be ikami ma iwe ndeeŋeŋana pa Anutu mataana, na iyembut itunu pa Krisi, mi ipizil ndemeene pa kampeŋana mi muŋaiŋana ki Anutu. ✡ Ga 2:21
5 Mi iti ta tototo zaala ki urlaŋana na, Bubuŋana ipombolmbol ti be tuur matanda pa koroŋ ambaiŋana tabe Anutu ikam pizin wal ndeeŋeŋan. ✡ Ro 8:24+; 2Tim 4:8 6 Mi sombe tesekap la ki Yesu Krisi, inako takam ŋgar biibi pa reeteŋana mi koroŋ ta kembei mini som. Pa sombe tireete iti, o tireete iti som, ina koroŋ sorok ki kulindi. Mi urlaŋana ta ipiyotyooto mbulu ki lelende par piti, ina koroŋ ŋonoono. ✡ 1Kor 7:19; Ga 6:15; Kol 3:11; Yems 2:18+
7-8 Muŋgu na, urlaŋana tiom iloondo ambai. Mi iŋgi asiŋ ta imar mi ipandelndel yom ma kezem zaala ki sua ŋonoono? Mbulu tina imar pa Anutu ta iboboobo yom i som. ✡ 1Kor 9:24; Ga 1:6, 3:1 9 Tana kere yom pa wal tana mi ŋgar kizin. “Pa yis musaari kat, ina irao izil pa palawa biibi ma imap.” ✡ 1Kor 5:6 10 Mi Merere, ni ipombol yo ma aŋurla ta kembei: Ni ko ipazal yom ma koto ŋgar tio. Mi tomtom ta sombe ipakankaana ŋgar tiom na, ni tana ko ire ka kadoono. ✡ 2Kor 11:15; Ga 1:7
11 O niom toŋmatiziŋ tio, nio aŋute. Wal pakan tiŋgalŋgal sua pakaamŋana pio, mi tizzo nio ituŋ aŋso pizin tomtom be tito zaala ki reeteŋana mi tutu. Lak, sombe aŋkamam ta kembena, ko tomtom tiseseeze motoŋ kembei ta tikamam i? Som. Pa sombe aŋkamam ta kembei, so sua ta aŋzzoyaryaara pa meeteŋana ki Yesu sala ke pambaaraŋana na, ipasaana tomtom lelen mini som. ✡ 1Kor 1:23; Ga 6:12 12 Zin wal ta tipakankaana ŋgar tiom, mi timaŋmaŋ yom pa reeteŋana na, nio aŋso tiyembut zitun kulin tana ma put kat to ambai!
Zaala ki Bubuŋana, mi mbulu ki lelende muŋguŋana
13 O niom toŋmatiziŋ tio, ŋonoono, Anutu iboobo yom ma kewe lene kek, mi isombe niom kewe mbesooŋo pa tutu mini som. Mi kere: Kokena iwe uunu piom be kusu mi koto mbulu ki leleyom muŋguŋana. Kakam kembena pepe. Kuur leleyom par piom mi kaparmbesmbeeze piom. ✡ 1Kor 8:9, 9:19; 1Pe 2:16 14 Pa tutu ta munŋaana men, ta timap timbot la tutu lwoono ti leleene: Ur lelem pizin tomtom kembei ta lelem pa itum. Tana takam ta kembena, to tipiyooto tutu ka mbulu ŋonoono. ✡ Mt 22:37+; Ro 3:31, 13:8+; Yems 2:8 15 Tamen mbulu tiom pakan na, kembei zin me saŋsaŋŋan ta tiparkamam malmal mi tiparkanan zin. Kere: Kokena konoknok mbulu ta kembei, to kapasaana lupŋana tiom ma isaana kat.
16 Tana nio aŋso piom ta kembei. Kapa pai tiom mi koto peeze ki Bubuŋana. Naso karao be kayaraama ituyom, mi koto leleyom muŋguŋana mini som. ✡ Ro 6:12, 8:4, 13:14; 1Pe 2:11 17 Ŋonoono, gorgori lelende muŋguŋana ziru Bubuŋana tiparwe kan koi mi tiporrou. Pa mbulu ta Bubuŋana leleene pa i, na lelende muŋguŋana izorzooro pa. Mi mbulu ta lelende muŋguŋana isombe ikam, na Bubuŋana izorzooro pa. Tabe ikam ma karao be kakam kat mbulu ta leleyom pa i som. ✡ Ro 7:15+, 8:6+ 18 Tamen sombe kototo peeze ki Bubuŋana, inako kombot la zaala ki tutu mini som. ✡ Ro 6:14, 8:2,14
19 Mbulu ta lelende muŋguŋana ipeyei, ina iti tuute lup kek. Mbulu ta kembei: Mbulu kizin me ma ŋge, mbulu ta iŋgeeze som, mbulu ki tayaraama itundu som mi tala men pa mbulu sananŋana ki kulindi, ✡ Ro 13:13+; 1Kor 3:3, 6:9+; Ep 5:3+; Kol 3:5 20 tembesmbeeze pizin merere pakaamŋan, takamam yaamba, tu'urur koi pizin tomtom, taparzorzooro, matanda mburmbur, lelende tataŋa, takam ŋgar pa itundu men, taparyaŋgwiiri ti ma tewe uunu boozo, 21 matanda berber, tiwinin ma tagadgaada, itiŋan waende bizin taparkere iti ma takam mbulu bozboozo, mi mbulu sananŋan boozomen ta irao be tinin na som. Sua ta muŋgu aŋso piom, ta iŋgi aŋpoto mini: Zin wal ta so tikamam ta kembei, inako tirao be timbot la Anutu peeze kini mi tilela kar kini na som. ✡ Tur 22:15
22 Mi Bubuŋana, ni ipeyei mbulu ta kembei: Lelende par piti, lelende ambai kat pa mazwaana ta boozomen, takamam mbulu luumuŋana mi itiŋan waende bizin taparlup ti ma tewe tamen, topokotkot mbulu sananŋana som, takampewe zin tomtom, tumuŋaiŋai zin tomtom, tototo sua kiti mbukŋana, ✡ 1Kor 13:7; Ep 5:9; Kol 3:12 23 tokototo itundu, lende ŋger pizin tomtom, mi tayaramraama itundu. Kere: Mbulu ta kembei, ta tutu izzo pa na. ✡ Ro 3:31; Ga 5:14; 1Tim 1:9 24 Tana zin tomtom ta tiwe Yesu Krisi lene kek na, zin kembei tipunmeete lelen muŋguŋana ramaki mbulu sananŋan boozomen ta nin izze pa i, sala ke pambaaraŋana ma imeete kek. ✡ Ro 6:6+, 13:4; Kol 3:5; 1Pe 2:11 25 Mi Bubuŋana ta ikamam mbotŋana ki Anutu piti. Tana iti bela tapa pai kiti ma indeeŋe men pa peeze kini. ✡ Ro 8:4+, 12+ 26 Mi so kembena, na iti irao takam kinkiini pa itundu zanda be iwe biibi pepe, tapamalmal waende bizin keten pepe, mi matanda berber pa waende bizin pepe. ✡ Ro 12:10+; Pil 2:3

- Galesia
- ←
- 5
- →

✡5:1: Yo 8:32,36; Ro 6:18, 7:6; Ga 2:4, 5:13; 1Pe 2:16

✡5:2: Ŋgo 15:10,11

✡5:3: Ro 2:25, 4:4; Ga 3:10

✡5:4: Ga 2:21

✡5:5: Ro 8:24+; 2Tim 4:8

✡5:6: 1Kor 7:19; Ga 6:15; Kol 3:11; Yems 2:18+

✡5:7-8: 1Kor 9:24; Ga 1:6, 3:1

✡5:9: 1Kor 5:6

✡5:10: 2Kor 11:15; Ga 1:7

✡5:11: 1Kor 1:23; Ga 6:12

✡5:13: 1Kor 8:9, 9:19; 1Pe 2:16

✡5:14: Mt 22:37+; Ro 3:31, 13:8+; Yems 2:8

✡5:16: Ro 6:12, 8:4, 13:14; 1Pe 2:11

✡5:17: Ro 7:15+, 8:6+

✡5:18: Ro 6:14, 8:2,14

✡5:19: Ro 13:13+; 1Kor 3:3, 6:9+; Ep 5:3+; Kol 3:5

✡5:21: Tur 22:15

✡5:22: 1Kor 13:7; Ep 5:9; Kol 3:12

✡5:23: Ro 3:31; Ga 5:14; 1Tim 1:9

✡5:24: Ro 6:6+, 13:4; Kol 3:5; 1Pe 2:11

✡5:25: Ro 8:4+, 12+

✡5:26: Ro 12:10+; Pil 2:3

© 1996 The Bible Society of Papua New Guinea