- Epesus
- ←
- 5
- →

5
Takam mat ka mbulu
1-2 Niom kewe Anutu lutuunu bizin kek, mi ni leleene piom ilip kat. Tana kapa ki Tomoyom Anutu, mi kuur leleyom pa tomtom ta boozomen, kembei Krisi iur leleene piti, mi izem itunu ma imeete piti. Mbulu kini tana, Anutu ire kembei patoronŋana kuziiniŋana ta ni leleene pa ilip.✡ Mt 5:48; Yo 13:34; Ga 2:20; 1Pe 1:15+; 1Yo 2:6
3 Niom kewe Anutu wal kini potomŋan kek. Tana mbulu ki urŋanol, mi mbulu kizin me ma ŋge, mi mbulu ki matanda koroŋŋanda na, kakam pepe. Mi sombe mbulu sa irao be ipei wal pakan ŋgar kizin ma tiso ko niom kakam mbulu ta kembei, ina tomini, kakam pepe. Kombot molo pa.✡ 1Kor 5:1, 6:15+; Kol 3:5; 1Tes 4:3 4 Mi sua sananŋana sa ipet pa kwoyom pepe. Tana kekel kombol pepe, koso sua soroksorok pepe, mi kakam kombol ma iwe ŋeu pepe. Pa mbulu ta kembei, ina indeeŋe som. Mi leleyom ambai pa Anutu, mi kwoyom ipakurkuri pa kampeŋana kini.✡ Ep 4:29 5 Kere. Sombe tomtom sa iurur nol, som ikamam mbulu kizin me ma ŋge, som mataana koroŋŋana, ina ni imbot lela peeze ki Krisi ziru Anutu som, mi zaana be ikam matamur kizin som. Pa mbulu tana, sombe ŋgar kiti ilala pa, ina kembei tembeeze pa merere pakaamŋana.✡ 1Kor 6:9+; Ga 5:19+; Kol 3:5
6 Tana motoyom iŋgalŋgal ituyom. Kokena wal pakan tipakaam yom pa sua soroksorok pakan, mi tiyaaru yom ma kakam mbulu sananŋan tana. Pa zin wal ta so tizorzooro Anutu, mi tinoknok mbulu ta kembei, ta Anutu kete malmalŋana kini izze kizin.✡ Ro 1:18; 2Tes 2:1+ 7 Tana wal ta kembena, kagaaba zin pa mbulu kizin risa pepe. Kombot molo pizin.
8 Muŋgu na, niom tomini kombotmbot la zugut leleene. Mi iŋgi Merere ikam yom ma kombot la mat leleene kek. Tana motoyom iŋgal be kapa pai tiom ma keswe mat tana ka mbulu.✡ Yo 12:36; Ŋgo 26:18; Ep 2:11+; 1Pe 2:9; 1Yo 1:7+, 2:9+ 9 Mat ipiyotyooto ka ŋonoono ta kembei: mbulu ambaimbaiŋan ta boozomen, mbulu ndeeŋeŋan, mi sua ŋonoono.✡ Ga 5:22+ 10 Kakam kinkiini be kuute kat mbulu ta Anutu leleene pa i.✡ Mt 18:15; Ro 12:2 11-12 Mi zin wal ta tikamam zugut ka mbulu ta ŋono somŋana na, kagaaba zin pa mbulu kizin pepe. Keswe mbulu kizin tana ma ipet mat, bekena tikilaala mi tizem. Pa mbulu sananŋana tau tikamam ki keŋana na, ipamiaŋ zin kat. Mi sombe toso ka sua, na itundu kanda miaŋ pa tomini.✡ Ro 13:12; 1Kor 5:9+; 2Kor 6:14 13 Tamen mat ikam koroŋ ta boozomen ma timbot mat. Pa mat iswe koroŋ ta boozomen.✡ Yo 3:20+; Ibr 4:13 14 Uunu tina ta tozzo ka sua ta kembei:
Nu ta kenne na, maŋga!
Zem zin wal meeteŋan.
To mat ki Krisi iyaara pu.✡ Ro 13:11 15 Tana motoyom iŋgal pai tiom. Kokena koto zin wal ta len ŋgar somŋan i. Mi zin wal ta len ŋgar ambaiŋana na, to koto zin.
16 Koozi, sombe karao be kakam mbulu ambaiŋana sa, na kakam pataaŋa. Pa kaimer ko kam kek? Pa iŋgi mazwaana sananŋana.
17 Tana kakam ŋgar kankaanaŋana pepe. Kurru ŋgar pa mbulu ta Anutu leleene pa i.✡ Ro 12:2; 1Tes 4:3, 5:18
18 Kiwin yok mbolŋana ma zaza pepe. Kokena ikam ma karao be kayaraama ituyom mini som, to kakam mbulu bozboozo. Kuur ituyom ila ki Bubuŋana be izebzeebe yom mi ikamam peeze piom. Naso kipiyotyooto mbulu ta kembei:✡ Tut 20:1; Yesa 5:11; Lu 21:34 19 Ko kaparzzo sua piom mi kozzo pa mboe ta timbot la sua ki Merere na, mi mboe pakurŋan, mi mboe popoŋan ta timarmar pa Bubuŋana na. Mi kombombo mboe mi kezze kombom pa Anutu raama leleyom ambai.✡ Mbo 33:2+; Ŋgo 16:25; 1Kor 14:26 20 Mi mbulu pareiŋana ta so ipet, nako leleyom ambai men pa Tamanda Anutu, mi kapakuri pa Merere kiti Yesu Krisi zaana.✡ Mbo 34:1; Kol 3:16+; 1Tes 5:18; Ibr 13:15 21 Mi kokototo ituyom, mi kaparleŋleŋ la kalŋoyom. Paso niom komototo Yesu Krisi mi keleŋleŋ la kalŋaana.✡ 1Pe 5:5
Mbulu tabe iti wal ulaŋanda takam pa kusindi bizin i
22 Niom moori na, kokototo ituyom mi keleŋleŋ la kusiyom bizin kalŋan, raraate kembei ta kokototo ituyom ma keleŋleŋ la Merere kalŋaana na.✡ Un 3:16; Ep 6:5; Kol 3:18; 1Pe 3:1+ 23 Pa kusiyom bizin, ta tiwe uteene piom mi tikamam peeze piom, kembei ta Krisi iwe uteene pa wal kini ta ni ikamke zin ma timbot lela lupŋana kini na.✡ 1Kor 11:3; Ep 1:22+, 4:15; Kol 1:18 24 Tana niom moori kokototo ituyom mi keleŋleŋ la kusiyom bizin kalŋan pa koroŋ ta boozomen, kembei ta lupŋana ki Krisi tikamam pini.
25 Mi niom tomooto na, ku'urur kat leleyom pa kusiyom bizin, kembei ta Krisi iur kat leleene piti tomtom ta tombot lela lupŋana kini na, mi izem itunu ma imeete piti,✡ Ga 1:4; Kol 3:19; 1Pe 3:7 26-27 bekena ikam ti ma tewe Anutu wal kini potomŋan. Mi ni ipus ti pa yok ramaki sua kini ma tewe ŋgeezeŋanda kek. Tana ikam ma iti ta tombot lela lupŋana kini na, tewe kembei moori ulaŋana ta ruŋguunu ambaiŋana kat. Kuliini iŋgeeze men, muk sa ikami som, mi koroŋŋana sa isaana som. Pa Krisi isombe ikam ti ma tewe lene kat, kembei ta tomooto ikam moori ma iwe kusiini.✡ Yo 3:5, 15:3; 2Kor 11:2; Kol 1:22; Tit 3:5; Ibr 10:22
28 Mi ina raraate piom tomooto. Ku'urur kat leleyom pa kusiyom bizin, kembei ta leleyom pa ituyom kuliyom. Pa tomtom ta so iurur leleene pa kusiini, na iur leleene pa itunu tau. 29 Kere. Asiŋ iur koi pa itunu kuliini? Som. Iti ta boozomen tupututu itundu mi tomborro kat itundu kulindi. Mi Krisi ikamam mbulu raraate men piti tomtom ta tombot lela lupŋana kini na. 30 Pa iti ta tewe kembei ni namaana ma kumbuunu ma kwoono, mi koroŋŋana ta boozomen.✡ Ro 12:5; 1Kor 12:27 31 Mi sua imbot pataaŋa kek ta kembei:
Uunu tina ta tomooto ko izem tamaana ma naana, mi ziru kusiini tiparlup zin ma tiwe tamen.✡ Un 2:24; Mt 19:5; 1Kor 6:16
32 Sua ti na, ka ŋgar turkeŋana biibi. Pa nio aŋre kembei tiso se ki Krisi mi lupŋana kini.✡ Tur 19:7 33 Tamen sua ti imar piti tomini. Tana niom tomooto ta boozomen bela kuur kat leleyom pa kusiyom bizin, kembei ta leleyom pa ituyom. Mi niom moori ta boozomen tomini, leyom ŋger pa kusiyom bizin, mi kapakur zin.

- Epesus
- ←
- 5
- →

✡5:1-2: Mt 5:48; Yo 13:34; Ga 2:20; 1Pe 1:15+; 1Yo 2:6

✡5:3: 1Kor 5:1, 6:15+; Kol 3:5; 1Tes 4:3

✡5:4: Ep 4:29

✡5:5: 1Kor 6:9+; Ga 5:19+; Kol 3:5

✡5:6: Ro 1:18; 2Tes 2:1+

✡5:8: Yo 12:36; Ŋgo 26:18; Ep 2:11+; 1Pe 2:9; 1Yo 1:7+, 2:9+

✡5:9: Ga 5:22+

✡5:10: Mt 18:15; Ro 12:2

✡5:11-12: Ro 13:12; 1Kor 5:9+; 2Kor 6:14

✡5:13: Yo 3:20+; Ibr 4:13

✡5:14: Ro 13:11

✡5:17: Ro 12:2; 1Tes 4:3, 5:18

✡5:18: Tut 20:1; Yesa 5:11; Lu 21:34

✡5:19: Mbo 33:2+; Ŋgo 16:25; 1Kor 14:26

✡5:20: Mbo 34:1; Kol 3:16+; 1Tes 5:18; Ibr 13:15

✡5:21: 1Pe 5:5

✡5:22: Un 3:16; Ep 6:5; Kol 3:18; 1Pe 3:1+

✡5:23: 1Kor 11:3; Ep 1:22+, 4:15; Kol 1:18

✡5:25: Ga 1:4; Kol 3:19; 1Pe 3:7

✡5:26-27: Yo 3:5, 15:3; 2Kor 11:2; Kol 1:22; Tit 3:5; Ibr 10:22

✡5:30: Ro 12:5; 1Kor 12:27

✡5:31: Un 2:24; Mt 19:5; 1Kor 6:16

✡5:32: Tur 19:7

© 1996 The Bible Society of Papua New Guinea