- 2 Tesalonika
- ←
- 3
- →

3
Zin Tesalonika be tisuŋ pa Paulus bizin
1 Niom toŋmatiziŋ tiam, iŋgi be amposop sua tiam. Niam leleyam be kusuŋ Anutu be iuulu yam, mibe sua ki Merere irak karau ma irao pa lele ta boozomen, mibe tomtom tikilaala sua kini kembei sua ŋonoono. Naso tiurla mi timbeeze pa sua tana kembei ta niom kakamam na. 2 Mi kusuŋ pini be ikamke yam pizin wal sananŋan naman. Pa tomtom ta boozomen tiurla zen. ✡ Ŋgo 28:24; Ro 10:16, 15:31
3 Merere ni itoto sua kini mbukŋana. Tana iti irao tapase pini. Ni ko ipombol yom, mi iporoukaala yom pa Tomtom Sanaana. ✡ Yo 17:15; 1Kor 1:9, 10:13; 1Tes 5:24; 2Pe 2:9 4 Mi ni ikam yam ma amurla kat ta kembei: Sua boozomen ta amur piom be koto, ta iŋgi kototoi. Mi kaimer tomini niom kola koto. ✡ 2Kor 7:16
5 Merere itunu ko ipei ŋgar tiom ma kikilaala kat ta kembei: Anutu, ni iur leleene piom. Mi ni ko ipombol yom ma kemender mbolŋana pa pataŋana kembei ta muŋgu Krisi ikam na.
Tomborende sorok pepe. Takam uraata
6 Niom toŋmatiziŋ tiam, niam amkam sua mbolŋana piom pa Merere Yesu Krisi zaana ta kembei: Wal tiom ta so tikamam uraata som, mi timbombooren sorok, mi tizorzooro sua ta amkam piom na, niom kombot molo pizin. ✡ Mt 18:17; Ro 16:17; 1Kor 5:11+; Tit 3:10; 2Yo 10 7 Pa niom kuute. Bela koto yam pa mbulu tiam. Kere. Indeeŋe ta itiŋan tombotmbot na, niam amboreyam sorok som. ✡ 1Kor 4:16; 1Tes 1:6 8 Mi amkan sorok kini ki tomtom sa na som. Amgimgiimi. Pa leleyam be amkam pataŋana piom som. Tana ambelmbel uraata biibi pa nomoyam ikot mbeŋ ma aigule, bekena leyam pat be iuulu yam. ✡ Ŋgo 18:3; 2Kor 11:9; 1Tes 2:9 9 Ŋonoono, niam irao amur motoyam piom pa ulaaŋa pakan. Tamen amkam ta kembei som. Pa amsombe ampatooŋo yom pa mbulu ambaiŋana bekena kere mi koto. ✡ Lu 10:7; 1Kor 9:4; 1Tes 1:6 10 Mi indeeŋe ta itiŋan tombotmbot men na, amur tutu piom ta kembei: Tomtom ta so leleene be ikam uraata som, na irao ikan kini som. ✡ Un 3:19; 1Tes 4:11 11 Tamen iŋgi amleŋ kembei tomtom tiom pakan tikamam uraata som, mi timbombooren sorok. Mi tinono ruumu, mi tizeizei len sua kizin wal pakan. ✡ 1Tim 5:13; 1Pe 4:15 12 Wal ta kembei na, amkam sua mbolŋana pizin pa Merere Yesu Krisi zaana be tiur nin, mi naman iteege uraata. Naso kan kini. ✡ Ep 4:28 13 Mi niom toŋmatiziŋ tiam, niyom gesges pa mbulu ambaiŋana kamŋana pepe. ✡ Ga 6:9
14 Sombe tomtom tiom tasa izooro pa sua ta ambeede se ro ti, na niom kerei pataaŋa, mi kombot molo pini. Naso itunu ikilaala mbulu kini mi ka miaŋ pa. ✡ Mt 18:17; 1Kor 5:9+; Tit 3:10 15 Tamen kerei kembei koyom koi pepe. Pa ni toŋmatiziŋ tiom. Tana kosopei mi kapazali. ✡ Ga 6:1; 1Tes 5:14
Sua pemetŋana
16 Merere, ni mbulu luumuŋana mi mbotŋana ambaiŋana katuunu. Ni itunu ko imbot raama yom ta boozomen, mi ikam yom ma kombot ambai pa koroŋ ta munŋaana men, mi kombot la mbulu luumuŋana leleene pa mazwaana ta boozomen. ✡ 1Tes 5:23
17 Iŋgi nio Paulus ituŋ aŋbeede aigule tio ti ima piom. Bude tio ti iwe kilalan pa ro tio ta boozomen.
18 Kampeŋana ki Merere kiti Yesu Krisi ko ise tiom ta boozomen. Ŋonoono. ✡ 1Kor 16:21

- 2 Tesalonika
- ←
- 3
- →

✡3:2: Ŋgo 28:24; Ro 10:16, 15:31

✡3:3: Yo 17:15; 1Kor 1:9, 10:13; 1Tes 5:24; 2Pe 2:9

✡3:4: 2Kor 7:16

✡3:6: Mt 18:17; Ro 16:17; 1Kor 5:11+; Tit 3:10; 2Yo 10

✡3:7: 1Kor 4:16; 1Tes 1:6

✡3:8: Ŋgo 18:3; 2Kor 11:9; 1Tes 2:9

✡3:9: Lu 10:7; 1Kor 9:4; 1Tes 1:6

✡3:10: Un 3:19; 1Tes 4:11

✡3:11: 1Tim 5:13; 1Pe 4:15

✡3:12: Ep 4:28

✡3:13: Ga 6:9

✡3:14: Mt 18:17; 1Kor 5:9+; Tit 3:10

✡3:15: Ga 6:1; 1Tes 5:14

✡3:16: 1Tes 5:23

✡3:18: 1Kor 16:21

© 1996 The Bible Society of Papua New Guinea